Petrus, miseratione divina Autissiod. episcopus: universis officialatus servientibus et subditis nostris ad quos vel quorum alterum presentes littere pervenerint, salutem in Domino. Cum viri venerabiles et discreti, dilecti nostri, capitulum nostre Autissiodor. ecclesie, ad quos, prout plenius fuimus informati, spectat de delictis a suis commissis concanonicis inquisitio, cognitio, correptio et punitio eorumdem, Anthonium de Goano, concanonicum suum, pro certis delictis impositis et judicialiter etiam expositis eidem, sicut a dictis venerabilibus accepimus, pro justitia de eo facienda, prout poterant et debebant, cepissent, et in prisione sua tenerent vinculis mancipatum, dictus tamen Anthonius, nescimus quo ductus consilio, inde fugit et erupit. Quocirca, vobis et vestrum cuilibet districte precipiendo mandamus, quatenus dictum Anthonium, si ad partes nostre jurisdictionis, ubi justitiam habeamus declinarent, exceptis locis sacris, capiatis et captum ad prisionem dictorum venerabilium Autissiod., sub custodia deducatis, dictis venerabilibus ac servientibus suis si presentes fuerunt ad capiendum, et in eorum prisionem reducendum, consilium et auxilium, modis omnibus impendatis. Tantum inde facientes quod de negligentia redargui non possitis, sed de diligentia potius commendari. Datum apud Lanum-Siccum, sub sigillo nostro, anno Domini millesimo trecentesimo vicesimo quinto, die dominica, in vigilia festi Nativitatis S. Joannis-Baptiste.